赵蕃
谢文显老丈见过
茅檐冷如水，落叶堆不埽。
林深日上迟，近午犹未冒。
忽闻咿哑声，篮舆过错来造。
儿言此何客，貌古玉色膏。
心如定夫子，躧履仍著帽。
我居甚荒僻，好客鲜能到。
自非金石交，性不移湿燥。
谁能忘崎岖，于此修夙好。
贫家鸡黍窄，菜甲仅可芼。
属君又止酒，何以相慰劳。
寒窗数日款，但有相交导。
我姿虽不敏，敢不期勉蹈。
滔滔流俗中，往往皆媚灶。
看君闭户志，有力甚于{乔丿换夏去下}。
衣单食不足，耻以饥寒号。
曰吾道当然，尚友古人操。
我虽因事归，未免斗食耗。
而君辱与游，何殊渭冲潦。
穷年语未卒，乃以将归告。
半百顾非遥，驱羸行往报。